Hillerødmotorvejen blev torsdag eftermiddag spærret, efter endnu en episode med stenkast. Det oplyser Københavns Politi til Ekstra Bladet.

- Der er ingen personer, der er kommet til skade, men vi forsøger at finde de genstande, der er kastet med, siger vagtchef Kristian Aaskov til Ekstra Bladet.

Motorvejen er åbnet igen kort efter klokken 16.00.

Ekstra Bladets mand på stedet fortæller, at efterforskere går rundt på motorvejen, og teknikere samler forskellige spor ind. Politiet har fundet en handske, men det vides endnu ikke, om det har noget med episoden at gøre.

Motorvejen blev spærret i retning mod Hillerød på grund af efterforskningen. FOTO: Kenneth Meyer

Flere episoder med stenkast

Natten til søndag blev en 33-årig tysk kvinde dræbt, da hun sad i en bil på motorvejen, og der blev kastet sten ned på vejen fra en bro. Det var en 30 kilo tung sten, der blev kastet.

Kvindes mand og fem-årige søn sad også i bilen, men begge overlevede. Episode bliver efterforsket som et overlagt drab.

Dagen før blev en anden bil ramt af sten, kastet fra en bro, i Odense.

Torsdagen inden kastede ukendte gerningsmænd en to til tre meter lang træstamme ned på køleren af Kenneth Faaborg Schrøders bil.

- Det var helt mørkt, så jeg kunne ikke se noget som helst. Men det må være nogle store drenge, for det var nogle ordentlige kævler, siger han til dr.dk.

Kenneth Faaborg Schrøders bil blev ramt tæt på det sted, hvor den tyske families bil blev ramt natten til søndag.

Politiet ved endnu ikke, om der er en forbindelse mellem de seneste stenkast fra motorvejsbroer.

Siden 2013 er der registreret mindst 10 tilfælde af livsfarlige stenkast på de mange motorveje landet over.